PROJEKTS

**Līgums Nr. FM VID 2024/135**

**“Gāzu detektoru diagnostika, apkope un remonts”**

Rīgā, Dokumenta datums ir tā elektroniskās

parakstīšanas datums

**Valsts ieņēmumu dienests**, tā ģenerāldirektora vietnieces Antras Gremzdes personā, kura rīkojas saskaņā ar Valsts ieņēmumu dienesta ģenerāldirektora 2023. gada 1. decembra pilnvaru Nr. 572 “Par A. Gremzdes pilnvarojumu” (turpmāk – Pasūtītājs), no vienas puses un

**\_\_\_\_\_\_\_\_\_\_\_\_\_\_\_**, tā\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_ personā, kur\_ rīkojas uz \_\_\_\_\_ pamata (turpmāk – Izpildītājs), no otras puses, abi kopā saukti arī kā Puses, bet atsevišķi kā Puse, pamatojoties uz iepirkuma “Gāzu detektoru diagnostika, apkope un remonts”, iepirkuma identifikācijas Nr. FM VID 2024/135, rezultātiem, noslēdz šādu līgumu, turpmāk – Līgums:

**1. Līguma priekšmets**

 Pasūtītājs uzdod, bet Izpildītājs apņemas saskaņā ar Līguma noteikumiem veikt Pasūtītāja rīcībā esošo Līguma 1.pielikumā norādīto multigāzu un gāzu detektoru (turpmāk – Ierīces) diagnostiku, apkopi un remontu (turpmāk – Pakalpojums).

**2. Līguma summa un norēķinu kārtība**

 **2.1.** Līguma kopējā summa ir **9 999,00 EUR** (deviņi tūkstoši deviņi simti deviņdesmit deviņi *euro* un 00 centi), bez pievienotās vērtības nodokļa (turpmāk – PVN). PVN tiek aprēķināts un maksāts papildus saskaņā ar spēkā esošo nodokļa likmi.

 **2.2.** Līguma kopējā summā ir ietvertas visas izmaksas, kas saistītas ar Pakalpojuma sniegšanu, tajā skaitā Ierīču remontam izmantojamo detaļu un materiālu izmaksas, diagnostikas un apkopes izmaksas, transporta izdevumi, darbaspēka izmaksas, remontdarbu un izmantoto materiālu, detaļu garantijas nodrošināšanas izmaksas, nodokļi (izņemot PVN) un nodevas, izdevumi nepieciešamo atļauju/licenču saņemšanai no trešajām personām un visas citas izmaksas, kas nepieciešamas Līguma izpildei.

 **2.3.** Remonta darbu stundas cenā ietver izmaksas, kas saistītas ar Ierīču remontu - tāmes sagatavošana, darbaspēka izmaksas, nodokļi (izņemot PVN), nodevas, u.tml. izmaksas (izņemot remontam izmantojamo materiālu un detaļu izmaksas, par kurām veic samaksu saskaņā ar Izpildītāja pilnvarotās personas un Pasūtītāja pilnvarotās personas saskaņotu remonta darbu tāmi), kā arī citas ar remonta savlaicīgu un kvalitatīvu izpildi saistītās izmaksas.

 **2.4.** Diagnostikas cenā ietver izmaksas, kas saistītas ar Ierīces diagnostiku - darbaspēka izmaksas, nodokļi (izņemot PVN), nodevas, izmaksas nepieciešamo atļauju iegūšanai no trešajām personām, defektācijas akta sastādīšanas izmaksas, defektu novēršanas izmaksas diagnostikas laikā veicot remontu, kura veikšanai nav nepieciešama detaļu nomaiņa, kā arī citas ar diagnostikas savlaicīgu un kvalitatīvu izpildi saistītās izmaksas.

 **2.5.** Apkopes cenā ietver izmaksas, kas saistītas ar Ierīces apkopi - darbaspēka izmaksas, nodokļi (izņemot PVN), nodevas, izmaksas nepieciešamo atļauju iegūšanai no trešajām personām, defektācijas akta sastādīšanas izmaksas, defektu novēršanas izmaksas apkopes laikā veicot remontu, kura veikšanai nav nepieciešama detaļu nomaiņa, kā arī citas ar apkopi savlaicīgu un kvalitatīvu izpildi saistītās izmaksas.

 **2.6.** Diagnostikas, apkopes un remontdarbu cenas norādītas, paredzot prognozējamo cenu svārstību risku, un ir nemainīgas visā Līguma darbības laikā.

 **2.7.** Pasūtītājs par Pakalpojumu maksā saskaņā ar Līguma pielikumā noteiktajām Pakalpojuma cenām un tāmi (gadījumā, ja Izpildītājs veicis Ierīču remontu), pārskaitot naudu Izpildītāja norādītajā bankas norēķinu kontā 30 (trīsdesmit) dienu laikā no dienas, kad Pasūtītājs saņēmis no Izpildītāja rēķinu un Līguma 9.1.apakšpunktā noteiktās Pušu pilnvarotās personas (turpmāk – Pušu pilnvarotās personas) parakstījušas nodošanas-pieņemšanas aktu par attiecīgo Pakalpojumu.

 **2.8.** Ja piemēroto sankciju dēļ Pasūtītājam nav tiesības veikt samaksu Izpildītājam par faktiski saņemto Pakalpojumu, Pasūtītājs atliek samaksas veikšanu un samaksai noteiktie termiņi tiek apturēti līdz brīdim, kad pret Līguma 9.6.1.apakšpunktā norādītajiem sankciju subjektiem tiek atceltas sankcijas un maksājumus ir iespējams veikt.

 **2.9.** Izpildītājs Pasūtītājam rēķinus nosūta uz elektroniskā pasta adresi: FP.lietvediba@vid.gov.lv, vai e-rēķinus uz e-adresi EINVOICE\_VID@90000069281.  Ja Izpildītājs Pasūtītājam iesniedz elektronisko rēķinu tam jāatbilst normatīvajos aktos noteiktajam formātam.

 **2.10.** Par samaksas brīdi uzskatāms naudas pārskaitīšanas datums no Pasūtītāja norēķinu konta.

 **2.11.** Pasūtītājam nav pienākuma izlietot Līguma 2.1.apakšpunktā norādīto summu, pasūtot Pakalpojumu Līguma darbības laikā.

**3. Pakalpojuma nodrošināšana**

**3.1.** Izpildītājs, sniedzot Pakalpojumu, ievēro Pasūtītāja prasības, Ierīces tehniskajā dokumentācijā un ražotāja rekomendācijās noteikto.

**3.2.** Pakalpojumu nodrošina apmācīti speciālisti, kuriem ir praktiska pieredze gāzu detektoru tehniskajās apkopēs, diagnostikā un remonta pakalpojumos.

**3.3.** Ierīces diagnostikai, apkopei un remontam nodod un pieņem ir Rīgā, Talejas ielā 1, Pasūtītāja darba laikā no pirmdienas līdz ceturtdienai no plkst.08:15 līdz plkst.16:00 un piektdienās no plkst.08:15 līdz plkst.15:00. Par Ierīces pieņemšanu diagnostikai, apkopei un remontam un Ierīces nodošanu pēc diagnostikas, apkopes un remonta sagatavo nodošanas-pieņemšanas aktu, kurā norāda Izpildītāju, Pasūtītāju, Līguma numuru, Ierīces izsniegšanas vietu, datumu, veicamos darbus, Ierīces nosaukumu, Ierīces modeli/tipu vai ražotāju un sērijas numuru.

**3.4.** Nodošanas-pieņemšanas akti un remonta darbu tāmes tiek sagatavotas elektroniski un Izpildītāja un Pasūtītāja pilnvarotās personas tos abpusēji paraksta ar drošu elektronisko parakstu.

**3.5.** Izpildītāja pārstāvis ierodas un pieņem Ierīci apkopei 3 (trīs) darba dienu laikā pēc Pasūtītāja pilnvarotās personas pieprasījuma nosūtīšanas.

**3.6.** Ierīces apkopi veic 15 (piecpadsmit) darba dienu laikā pēc nodošanas-pieņemšanas akta abpusējas parakstīšanas par Ierīces pieņemšanu apkopei. Apkopes termiņu pagarina par remontam nepieciešamo laiku, ja apkopes laikā konstatē remonta veikšanas nepieciešamību, un bez šā remonta veikšanas nav iespējams veikt Ierīces apkopi.

**3.7.** Ierīces apkopē ietilpst vismaz šādas darbības:

**3.7.1.** Ierīces tīrīšana;

**3.7.2.** Ierīces kalibrēšana ar metroloģiskām gāzēm;

**3.7.3.** pārbaudes ar metroloģiskajām gāzēm;

**3.7.4.** funkcionalitātes pārbaude.

**3.8.** Pēc Ierīces apkopes veikšanas Pušu pilnvarotās personas paraksta nodošanas-pieņemšanas aktu par apkopes veikšanu, kurā norāda Izpildītāju, Pasūtītāju, Līguma numuru, izpildes vietu, datumu, Ierīces nosaukumu un sērijas numuru, veiktos darbus, kā arī kopējās izmaksas. Ja kavēts apkopes veikšana termiņš, nodošanas-pieņemšanas aktā norāda termiņa kavējumu darba dienās un Līguma punktu, kurā paredzēts līgumsods par attiecīgo termiņa kavējumu.

**3.9.** Pasūtītāja pilnvarotā persona neparaksta apkopes nodošanas-pieņemšanas aktu, ja Pasūtītāja pilnvaroto personu neapmierina apkopes kvalitāte. Šādā gaidījumā Pasūtītāja pilnvarotā persona 3 (trīs) darba dienu laikā izsniedz vai nosūta pa e-pastu Izpildītāja pilnvarotajai personai motivētu pretenziju. Izpildītājs par saviem līdzekļiem novērš trūkumus.

**3.10.** Apkopes veikšanas kavējuma laikā ieskaita visu laika periodu, kas pārsniedz Līguma 3.6.apakšpunktā norādīto termiņu līdz dienai, kad Izpildītājs novērš apkopes trūkumus un Pušu pilnvarotās personas paraksta apkopes nodošanas-pieņemšanas aktu. Apkopes veikšanas kavējuma laikā neieskaita laika periodu no nekvalitatīvas apkopes saņemšanas līdz pretenzijas nosūtīšanas dienai.

**3.11.** Izpildītājs iesniedz defektu aprakstu (turpmāk - defektācijas akts) ar remonta darbu tāmi, ja apkopes laikā konstatē, ka Ierīcei nepieciešams remonts. Tāmē norāda Ierīces sērijas numuru, paredzamo remonta ilgumu stundās, remonta veikšanas termiņu, remonta veikšanai nepieciešamos materiālus un detaļas un to cenas, kā arī kopējās izmaksas.

**3.12.** Izpildītājs 3 (trīs) darba dienu laikā pēc tam, kad Pasūtītāja pilnvarotā persona nosūtījusi pieprasījumu par Ierīces diagnostikas veikšanu, pieņem Ierīcidarbības pārbaudei (turpmāk - diagnostika).

**3.13.** Ierīces diagnostiku veic 10 (desmit) darba dienu laikā pēc nodošanas-pieņemšanas akta abpusējas parakstīšanas par Ierīces pieņemšanu diagnostikai.

**3.14.** Izpildītājs sagatavo un nosūta Pasūtītāja pilnvarotajai personai defektācijas aktu ar remonta darbu tāmi, ja diagnostikas laikā konstatē, ka ir Ierīcei nepieciešams remonts. Tāmē norāda informāciju saskaņā ar Līguma 3.11.apakšpunktu. Pēc diagnostikas veikšanas Pušu pilnvarotās personas paraksta nodošanas-pieņemšanas aktu par diagnostikas veikšanu, kurā norāda Izpildītāju, Pasūtītāju, Līguma numuru, izpildes vietu, datumu, Ierīces nosaukumu un sērijas numuru, kopējo izpildes ilgumu darba dienās, veiktos darbus, kā arī kopējās izmaksas. Ja kavēts diagnostikas veikšana termiņš, nodošanas-pieņemšanas aktā norāda termiņa kavējumu darba dienās un Līguma punktu, kurā paredzēts līgumsods par attiecīgo termiņa kavējumu.

**3.15.** Pasūtītāja pilnvarotā persona drīkst nesaskaņot remonta darbu tāmi un norādīt uz turpmāko rīcību. Pasūtītājs maksā Izpildītājam tikai par diagnostikas veikšanu, ja remonta darbu tāmi nesaskaņo.

**3.16.** Ierīces remontu uzsāk pēc tam, kad Pasūtītāja pilnvarotā persona ir apstiprinājusi remonta darbu tāmi. Izpildītājs veic Ierīces remontu atbilstoši Pušu pilnvaroto personu saskaņotajai tāmei un tāmē saskaņotā termiņā. Pēc remonta veikšanas Pušu pilnvarotās personas paraksta nodošanas-pieņemšanas aktu par remonta veikšanu, kurā norāda Izpildītāju, Pasūtītāju, Līguma numuru, izpildes vietu, datumu, Ierīces nosaukumu un sērijas numuru, kopējo izpildes ilgumu stundās, veiktos darbus, to garantijas termiņu, izmantotos materiālus, detaļas, to garantijas termiņu un to kopsummu, kā arī kopējās izmaksas. Ja kavēts remonta veikšana termiņš, nodošanas-pieņemšanas aktā norāda termiņa kavējumu darba stundās un Līguma punktu, kurā paredzēts līgumsods par attiecīgo termiņa kavējumu.

**3.17.** Pasūtītāja pilnvarotā persona neparaksta remonta nodošanas-pieņemšanas aktu, ja to neapmierina remonta kvalitāte. Pasūtītāja pilnvarotā persona 3 (trīs) darba dienu laikā nosūta e-pastā Izpildītāja pilnvarotajai personai motivētu pretenziju. Izpildītājs bez papildu maksas novērš remonta trūkumus.

**3.18.** Remonta veikšanas kavējuma laikā ieskaita visu laika periodu, kas pārsniedz remonta tāmē norādīto termiņu līdz dienai, kad Izpildītājs novērš remonta trūkumus un Pušu pilnvarotās personas paraksta nodošanas-pieņemšanas aktu. Remonta veikšanas kavējuma laikā neieskaita periodu no nekvalitatīva remonta saņemšanas līdz pretenzijas nosūtīšanas dienai.

**3.17.** Ierīces apkopei un remontam jāizmanto materiāli un detaļas atbilstoši spēkā esošajiem normatīvajiem aktiem, attiecīgajiem standartiem un Ierīces tehniskajiem parametriem.

**3.18.** Pēc Ierīces apkopes vai remonta veikšanas Izpildītāja pilnvarotā persona iesniedz Pasūtītāja pilnvarotā personai Ierīces kalibrēšanas sertifikātu.

**3.19.** Izpildītājs apliecina, ka Līguma saistību izpildē neveiks darījumus (neiegādāsies preces vai pakalpojumus) ar tādu fizisku vai juridisku personu, kurai tieši vai netieši ir piemērotas (tai skaitā tās dalībniekam, valdes vai padomes loceklim, patiesā labuma guvējam, pārstāvēttiesīgai personai vai prokūristam, vai personai, kura ir pilnvarota pārstāvēt juridisko personu darbībās, kas saistītas ar filiāli, vai personālsabiedrības biedram, tā valdes vai padomes loceklim, patiesā labuma guvējam, pārstāvēttiesīgai personai vai prokūristam, ja juridiskā persona ir personālsabiedrība) starptautiskās vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts sankcijas.

**4. Garantijas noteikumi**

**4.1.** Izpildītājs veiktajam remontam un izmantotajām detaļām un materiāliem nodrošina garantiju ne mazāku kā 1 (viens) gads no remonta nodošanas-pieņemšanas akta abpusējas parakstīšanas dienas.

**4.2.** Ierīces bojājumu gadījumos, kas radušies garantijas laikā Izpildītāja nekvalitatīva remonta vai izmantoto detaļu vai materiālu dēļ, Ierīces remontu veic (Ierīces bojājumus novērš) par Izpildītāja līdzekļiem 10 (desmit) darba dienu laikā no Pasūtītāja pilnvarotās personas pretenzijas nosūtīšanas dienas.

**4.3.** Pasūtītāja pilnvarotā persona sagatavo motivētu pretenziju un nosūta to uz Izpildītāja pilnvarotās personas elektroniskā pasta adresi par garantijas laikā konstatētajiem Ierīces bojājumiem, kas radušies pēc Izpildītāja veiktā remonta.

**4.4.** Līguma garantijas noteikumi attiecas uz garantijas darbības laikā neierobežotu reižu skaitu nomainītām detaļām un materiāliem un veiktajiem remontiem.

**5. Pušu atbildība**

 **5.1.** Pasūtītājs prasa un Izpildītājs maksā līgumsodu 20,00 EUR (divdesmit *euro* un 00 centi) apmērā par katru kavējuma darba dienu par Līguma 3.5., 3.6., 3.12. un 3.13.apakšpunktā noteiktā Pakalpojuma termiņa nokavējumu. Saskaņā ar šo apakšpunktu aprēķinātais līgumsods katrā tā piemērošanas gadījumā nepārsniedz 200,00 EUR (divi simti *euro* un 00 centi).

 **5.2.** Pasūtītājs prasa un Izpildītājs maksā līgumsodu 20,00 EUR (divdesmit *euro* un 00 centi) apmērā par katru kavējuma darba dienu par remonta tāmē saskaņotā remonta veikšanas termiņa nokavējumu. Saskaņā ar šo apakšpunktu aprēķinātais līgumsods katrā tā piemērošanas gadījumā nepārsniedz 200,00 EUR (divi simti *euro* un 00 centi).

 **5.3.** Pasūtītājs prasa un Izpildītājs maksā līgumsodu 20,00 EUR (divdesmit *euro* un 00 *centi*) apmērā par katru nokavēto darba dienu par Līguma 4.2.apakšpunktā noteiktā garantijas termiņa laikā atklājušos Ierīces bojājuma novēršanas termiņa nokavējumu. Saskaņā ar šo apakšpunktu aprēķinātais līgumsods katrā tā piemērošanas gadījumā nepārsniedz 200,00 EUR (divi simti *euro* un 00 centi).

 **5.3.** Pasūtītājs prasa un Izpildītājs maksā līgumsodu 200,00 EUR (divi simti *euro* un 00 centi) apmērā par katru Līguma 7.1.apakšpunktā norādīto ziņu prettiesiskas izpaušanas gadījumu.

 **5.4.** Izpildītājs prasa un Pasūtītājs maksā līgumsodu 0,1% (viena desmitā daļa no procenta) apmērā no savlaicīgi nesamaksātās summas bez PVN par katru nokavēto maksājumu dienu par Līguma 2.7.apakšpunktā norādītā samaksas termiņa neievērošanu. Saskaņā ar šo apakšpunktu aprēķinātais līgumsods tā piemērošanas gadījumā nepārsniedz 10 % (desmit procentus) pieņemtā un nesamaksātā Pakalpojuma vērtības bez PVN.

##  5.5. Ja tiek kavēts kāds no Līgumā noteiktajiem saistības izpildes termiņiem, līgumsodu aprēķina par periodu, kas sākas nākamajā kalendārajā dienā pēc Līgumā noteiktā saistības izpildes termiņa un ietver dienu, kurā saistība izpildīta.

 **5.6.** Par Izpildītāja Līgumā noteikto nosacījumu pārkāpumu Pasūtītājs Izpildītājam aprēķina līgumsodu un izraksta rēķinu. Pasūtītājs, nosūtot rēķinu par līgumsoda piedziņu, piedāvā Izpildītājam nomaksāt to 1 (viena) mēneša laikā.

 **5.7.** Gadījumā, ja Izpildītājs neveic aprēķinātā līgumsoda samaksu Līguma 5.6.apakšpunktā norādītajā termiņā, Pasūtītājs aprēķināto līgumsoda summu ietur vienpersoniski ieskaita veidā.

 **5.8.** Puse atlīdzina otrai Pusei nodarītos tiešos vai netiešos zaudējumus, ja tādi ir radušies Puses prettiesiskas darbības vai bezdarbības rezultātā, un ir konstatēts un pierādīts zaudējumu esamības fakts un zaudējumu apmērs, kā arī cēloniskais sakars starp attiecīgo darbību vai bezdarbību un nodarītajiem zaudējumiem. Puses nav atbildīgas par nejaušu zaudējumu atlīdzināšanu.

**5.9.** Līgumsoda samaksa neatbrīvo Puses no Līguma saistību izpildes un zaudējumu atlīdzināšanas.

**6. Līguma darbības termiņš**

**6.1.** Līgums stājas spēkā ar pēdējā pievienotā droša elektroniskā paraksta un tā laika zīmoga datumu.

**6.2.** Pasūtītājs pasūta Līguma 1.punktā minētā Pakalpojuma sniegšanu no Līguma spēkā stāšanās dienas līdz paiet 3 (trīs) gadi no Līguma spēkā stāšanās dienas vai līdz brīdim, kad ir izlietota Līguma 2.1.apakšpunktā noteiktā Līguma kopējā summa (atkarībā no tā, kurš nosacījums iestājas pirmais).

**6.3.** Puses, savstarpēji vienojoties, var pagarināt Līguma 1.punktā noteikto Pakalpojumu pieteikšanas termiņu līdz 5 (pieciem) gadiem no Līguma spēkā stāšanās dienas.

**6.4.** Līgums ir spēkā līdz Pušu saistību pilnīgai izpildei.

**6.5.** Pusēm ir tiesības vienpusēji izbeigt Līguma darbību, 30 (trīsdesmit) dienas iepriekš rakstiski paziņojot par to otrai Pusei.

 **6.6.** Pasūtītājs ir tiesīgs vienpusēji izbeigt Līgumu, par to rakstiski brīdinot otru Pusi vismaz 1 (vienu) darba dienu iepriekš:

 **6.6.1.** ja atbilstoši Starptautisko un Latvijas Republikas nacionālo sankciju likumam Līguma 9.6.1.apakšpunktā norādītajiem sankciju subjektiem ir piemērotas starptautiskās vai nacionālās sankcijas vai būtiskas finanšu un kapitāla intereses ietekmējošas Eiropas Savienības un Ziemeļatlantijas līguma organizācijas dalībvalsts noteiktās sankcijas, kuru dēļ Līgumu nav iespējams izpildīt vai Līguma izpilde tiek būtiski kavēta;

 **6.6.2.** ja uz Izpildītāju Līguma spēkā esības laikā iestājas kāds no nosacījumiem, kas izriet no Padomes Regulas (ES) Nr. 833/2014 (2014. gada 31. jūlijs) 5.k. panta 1.punktā noteiktā.

**6.7.** Neskatoties uz Līguma izbeigšanu, izņemot, ja Līgums tiek izbeigts pamatojoties uz Līguma 6.6.1.apakšpunktu, Izpildītājs nodrošina Līgumā noteikto garantijas nosacījumu savlaicīgu izpildi.

**7. Informācijas neizpaužamība**

**7.1.** Izpildītājs apņemas visā Pušu sadarbības laikā, kā arī pēc tam neizpaust trešajām personām sakarā ar Līguma izpildi iegūto, tā rīcībā esošo tehnisko, finansiālo un citu informāciju par Pasūtītāju, kā arī informāciju saistībā ar Pasūtītājam sniegto Pakalpojumu. Visa informācija, ko Pasūtītājs sniedz Izpildītājam saistībā ar Līguma izpildi, kā arī Līguma izpildes laikā, tiek uzskatīta par neizpaužamu, un nedrīkst tikt izpausta vai padarīta publiski pieejama bez Pasūtītāja rakstiskas piekrišanas.

**7.2.** Augstāk minētā informācija netiek uzskatīta par neizpaužamu, ja tā kļuvusi publiski pieejama saskaņā ar Latvijas Republikas normatīvajos aktos noteiktajām prasībām (iekļauta Pušu administrācijas un grāmatvedības sagatavotos publiska rakstura pārskatos un atskaitēs u.tml.) vai ja informāciju pieprasa Latvijas Republikā spēkā esošajos normatīvajos aktos noteiktās institūcijas vai organizācijas, kurām uz to ir likumīgas tiesības.

**7.3.** Puses ar informācijas prettiesisku izpaušanu Līguma ietvaros saprot - tās nodošanu mutiski, rakstiski, elektroniski vai jebkādā citā tehniskā veidā, tās kopēšanu, pavairošanu, kopēšanu datu nesējos, izplatīšanu, pārdošanu, dāvināšanu, iznomāšanu, izmainīšanu, pārveidošanu, labošanu un nodošanu trešajām personām vai citas līdzīgas darbības ar neizpaužamu informāciju.

**8. Nepārvarama vara**

**8.1.** Līgumā par nepārvaramas varas apstākļiem atzīst notikumu, no kura nav iespējams izvairīties un kura sekas nav iespējams pārvarēt; kuru Līguma slēgšanas brīdī nebija iespējams paredzēt; kas nav radies Puses vai tās kontrolē esošas personas kļūdas vai rīcības dēļ un, kas padara saistību izpildi ne tikai apgrūtinošu, bet arī neiespējamu. Puses tiek atbrīvotas no atbildības par pilnīgu vai daļēju Līgumā noteikto saistību neizpildi, ja un kad šāda neizpilde ir notikusi nepārvaramas varas (*Force majeure*) rezultātā.

**8.2.** Par nepārvaramu varu netiek uzskatīti Izpildītāja speciālistu nepieejamība darba nespējas vai citu iemeslu dēļ (ja vien minētās problēmas tieši neizriet no nepārvaramas varas).

**8.3.** Pusei, kuras līgumsaistību izpildi ietekmējuši nepārvaramas varas apstākļi, bez kavēšanās, bet ne vēlāk kā 10 (desmit) darba dienu laikā pēc šādu apstākļu iestāšanās, rakstiski jāinformē par to otra Puse un paziņojumam jāpievieno apstiprinājums, ko izsniegušas kompetentas iestādes un kurš satur minēto apstākļu apstiprinājumu un raksturojumu, ja attiecīgajā gadījumā kompetentas iestādes ir tiesīgas izsniegt šādu dokumentu.

**8.4.** Puses tiek atbrīvotas no atbildības saskaņā ar Līguma 8.1.apakšpunktu tikai par to laiku, kurā pastāv nepārvaramas varas apstākļi. Ja šie apstākļi turpinās ilgāk par 2 (diviem) mēnešiem no Līguma 8.3.apakšpunktā minētā paziņojuma saņemšanas dienas, katrai Pusei ir tiesības vienpusēji izbeigt Līgumu saistībā ar tā izpildīšanas neiespējamību.

**8.5.** Iestājoties nepārvaramas varas apstākļiem, Līgums var tikt izbeigts nekavējoties, par to Pusēm rakstiski vienojoties.

**9. Citi noteikumi**

 **9.1.** Puses vienojas, ka ar Līguma izpildi saistītos jautājumus risinās šādas Pušu pilnvarotās personas:

 **9.1.1.** no Pasūtītāja puses (nosūtīt Ierīču diagnostikas pieprasījumus, pieprasījumus veikt tehnisko apkopi, apstiprināt remontu tāmes, nosūtīt paziņojumus par Ierīču bojājumiem, pretenzijas par Ierīču diagnostikas, tehniskās apkopes vai remonta kvalitāti, parakstīt pieņemšanas-nodošanas aktus) – Nodrošinājuma pārvaldes Muitas tehniskā aprīkojuma daļas iekārtu ekspluatācijas inženieris Andris Kauliņš (tālr.: 67122576, e-pasts: Andris.Kaulins@vid.gov.lv), Nodrošinājuma pārvaldes Muitas tehniskā aprīkojuma daļas projektu vadītājs Dzintars Melngailis (tālr.: 67122577, e-pasts: Dzintars.Melngailis@vid.gov.lv);

 **9.1.2.** no Izpildītāja puses – \_\_\_\_\_\_\_\_\_\_\_ (tālr.: , e-pasts: ).

 **9.2.** Pasūtītāja pilnvarotās personas nav pilnvarotas veikt grozījumus un papildinājumus Līgumā un tā pielikumā.

 **9.3.** Pasūtītāja un Izpildītāja (to pilnvaroto personu, kas noteiktas Līguma 9.1.apakšpunktā) savstarpējā sarakstē (arī pretenziju un Pakalpojumu pieteikšana), kas saistīta ar Līguma izpildi, Puses izmanto e-pastu. E-pasta vēstule Pusēm ir saistoša tikai tad, ja vēstule sūtīta no Līguma 9.1.apakšpunktā vai rekvizītu zonā norādītajām e-pasta adresēm. Atbildot elektroniski uz otras Puses e-pastu, tiek lietota izvēlne “FORWARD”, atbildē saglabājot saņemto oriģinālo tekstu. Vēstules nosūtīšanas laiks tiek fiksēts uz Pasūtītāja elektroniskā pasta atskaites par piegādāto e-pastu (piegāde uz adresāta serveri) izdrukas (e-pasta laiks tiek fiksēts un saglabāts arī elektroniskā formātā), kas nepieciešamības gadījumā katrai no Pusēm var kalpot kā pierādījums par attiecīgās vēstules nosūtīšanu un, pamatojoties uz kuru, var tikt piemērotas soda sankcijas attiecībā pret Izpildītāju par Līgumā noteikto termiņu neievērošanu, kā arī uzdevumu neizpildi.

 **9.4.** Kādam no Līguma noteikumiem zaudējot spēku Latvijas Republikā spēkā esošo normatīvo aktu grozījumu gadījumā, Līgums nezaudē spēku tā pārejos punktos, un šajā gadījumā Pušu pienākums ir piemērot Līgumu atbilstoši Latvijas Republikā spēkā esošajiem normatīvajiem aktiem.

 **9.5.** Ja kādai no Pusēm tiek mainīts juridiskais statuss, Pušu amatpersonu paraksta tiesības, īpašnieki vai vadītāji, vai kādi Līgumā minētie Pušu rekvizīti – tālruņa, faksa numuri, elektroniskā pasta adreses, adreses u.c. šāda veida informācija, tad tā nekavējoties, bet ne vēlāk kā 5 (piecu) darba dienu laikā rakstiski, nosūtot vēstuli, paziņo par to otrai Pusei. Šāds paziņojums kļūst saistošs otrai Pusei7. (septītajā) dienā pēc tā nodošanas pastā, ja paziņojums nosūtīts kā ierakstīts pasta sūtījums. Ja paziņojums nosūtīts ar elektroniskā pasta starpniecību, izmantojot drošu elektronisko parakstu, tas kļūst saistošs otrai Pusei 2. (otrajā) darba dienā pēc tā nosūtīšanas. Ja Puse neizpilda šī apakšpunkta noteikumus, uzskatāms, ka otra Puse ir pilnībā izpildījusi savas saistības, lietojot Līgumā esošo informāciju par otru Pusi. Šajā apakšpunktā minētie nosacījumi attiecas arī uz Līgumā minētajām Pušu pilnvarotajām personām un to rekvizītiem. Vēstuli par Pasūtītāja pilnvaroto personu vai to rekvizītu maiņu paraksta Pasūtītāja Nodrošinājuma pārvaldes direktors, direktora vietnieks vai persona, kura viņus aizvieto.

**9.6.** Izpildītājs 2 (divu) darba dienu laikā rakstveidā informē Pasūtītāju:

**9.6.1.**par tam piemērotajām sankcijām Starptautisko un Latvijas Republikas nacionālo sankciju likuma izpratnē (tai skaitā arī, ja valdes vai padomes loceklim, patiesā labuma guvējam, pārstāvēttiesīgajai personai vai prokūristam, vai personai, kura ir pilnvarota pārstāvēt Izpildītāju darbībās, kas saistītas ar filiāli, vai personālsabiedrības biedru, tā valdes vai padomes locekli, patieso labuma guvēju, pārstāvēttiesīgo personu vai prokūristu, ja Izpildītājs ir personālsabiedrība, ir noteiktas starptautiskās vai nacionālās sankcijas vai būtiskas finanšu un kapitāla intereses ietekmējošas Eiropas Savienības un Ziemeļatlantijas līguma organizācijas dalībvalsts sankcijas);

**9.6.2.** ja mainās Izpildītāja dalībnieki, valdes un padomes locekļi, patiesā labuma guvēji, pārstāvēttiesīgās personas, prokūristi vai personas, kuras ir pilnvarotas pārstāvēt Izpildītāju darbībās, kas saistītas ar filiāli, vai personālsabiedrības biedri, tās valdes vai padomes locekļi, patiesā labuma guvēji, pārstāvēttiesīgās personas vai prokūristi, ja Izpildītājs ir personālsabiedrība, un informācija par šajā apakšpunktā minētajām personām Uzņēmumu reģistra atvērto datu vietnē: <https://info.ur.gov.lv/#/data-search> nav publicēta;

**9.6.3.** ja uz Izpildītāju Līguma spēkā esības laikā iestājas kāds no nosacījumiem, kas izriet no Padomes Regulas (ES) Nr. 833/2014 (2014. gada 31. jūlijs) 5.k. panta 1.punktā noteiktā.

 **9.7.** Pušu reorganizācija vai to vadītāju maiņa nevar būt par pamatu Līguma pārtraukšanai vai izbeigšanai. Gadījumā, ja kāda no Pusēm tiek reorganizēta, Līgums paliek spēkā un tā noteikumi ir saistoši Pušu tiesību pārņēmējam. Izpildītājs brīdina Pasūtītāju par šādu apstākļu iestāšanos vismaz 1 (vienu) mēnesi iepriekš.

 **9.8.** Par Līguma grozījumiem, izņemot Līguma 9.5.apakšpunktā noteiktos gadījumus, Puses vienojas rakstiski. Līguma grozījumi ir Līguma neatņemama sastāvdaļa.

 **9.9.** Neviena no Pusēm nedrīkst nodot savas tiesības, kas saistītas ar Līgumu, trešajai personai bez otras Puses rakstiskas piekrišanas.

 **9.10.** Strīdus, kas var rasties Līguma izpildes rezultātā vai saistībā ar Līgumu, Puses risina savstarpējo pārrunu ceļā. Ja vienošanās netiek panākta, tad strīdu risina tiesā Latvijas Republikas normatīvajos aktos paredzētajā kārtībā.

 **9.11.** Līgums sastādīts latviešu valodā uz 9 (deviņām) lappusēm, tā pielikums uz 1 (vienas) lappuses elektroniska dokumenta veidā un parakstīts ar drošu elektronisko parakstu.

**10. Pušu rekvizīti**

|  |  |
| --- | --- |
| **Pasūtītājs:**Valsts ieņēmumu dienestsadrese: Talejas iela 1, Rīga, LV-1978Reģ. Nr.:90000069281PVN reģ. Nr.: LV90000069281Tālr.: +371 67122689eAdrese: \_DEFAULT@90000069281E-pasts: vid@vid.gov.lv Norēķinu rekvizīti:Valsts kaseKods: TRELLV22Konta Nr.:LV26TREL2130056037000 | **Izpildītājs:**Reģ. Nr.:PVN reģ.Nr.:Tālr.:eAdrese:E-pasts: Norēķinu rekvizīti:Kods: Konta Nr.:  |
| Ģenerāldirektora vietniece A.Gremzde |  |

 ŠIS DOKUMENTS IR PARAKSTĪTS ELEKTRONISKI

AR DROŠU ELEKTRONISKO PARAKSTU UN SATUR LAIKA ZĪMOGU

Pielikums

Līgumam Nr. FM VID 2024/135

Dokumenta datums ir tā

elektroniskās parakstīšanas datums

**PAKALPOJUMA CENAS**

**Valsts ieņēmumu dienests**, tā ģenerāldirektora vietnieces Antras Gremzdes personā, kura rīkojas saskaņā ar Valsts ieņēmumu dienesta ģenerāldirektora 2023. gada 1. decembra pilnvaru Nr. 572 “Par A. Gremzdes pilnvarojumu” (turpmāk – Pasūtītājs), no vienas puses un

**\_\_\_\_\_\_\_\_\_\_\_\_\_\_\_**, tā\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_ personā, kur\_ rīkojas uz \_\_\_\_\_ pamata (turpmāk – Izpildītājs), no otras puses, abi kopā saukti arī kā Puses, bet atsevišķi kā Puse, pamatojoties uz iepirkuma “Gāzu detektoru diagnostika, apkope un remonts”, iepirkuma identifikācijas Nr. FM VID 2024/135, rezultātiem, vienojas par šādām Pakalpojumu cenām:

*(Tiks papildināts atbilstoši Iepirkuma uzaicinājuma 4.sadaļas tabulai un izvēlētā pretendenta piedāvājumam)*

**Pušu paraksti:**

|  |  |
| --- | --- |
|  **Pasūtītājs:** |  **Izpildītājs:** |
| ģenerāldirektora vietniece A.Gremzde  |  |

ŠIS DOKUMENTS IR PARAKSTĪTS ELEKTRONISKI

AR DROŠU ELEKTRONISKO PARAKSTU UN SATUR LAIKA ZĪMOGU